ડેટ મ્યુચ્યુઅલ ફન્ડ્સ એવાં ફન્ડ્સ છે જેમાં સરકાર અને જાહેર ક્ષેત્રનાં બૉન્ડ્સ, કૉર્પોરેટ ડિબેન્ચર્સ, ફ્લોટિંગ રેટ્સ બૉન્ડ્સ, કમર્શિયલ પેપર્સ, ડિપોઝિટનાં સર્ટિફિકેટ્સ વગેરે રોકાણ કરે છે. ડેટ ઇન્વેસ્ટમેન્ટ્સમાં રોકાણ કરીને આ ફન્ડ્સ રોકાણકારોને ઓછા જોખમે નિયમિત આવક આપવાનો પ્રયાસ કરે છે. હાલના તબક્કે આ ફન્ડ દ્વારા મળતું અપેક્ષિત વળતર ૧૦થી ૧૦.૫ ટકા જેટલું છે. જો આપણે અન્ય ખર્ચની ગણતરી કરીએ તો પણ ૯થી ૯.૫ ટકા જેટલા વળતરની અપેક્ષા રાખી શકીએ છીએ. અહીંયાં યાદ રાખવા જેવો મુદ્દો એ છે કે ડેટ મ્યુચ્યુઅલ ફન્ડ્સએ ફિક્સ ડિપોઝિટ અને પીપીએફ જેવા બીજા પરંપરાગત ડેટ વિકલ્પોની જેમ વળતરની ચોક્કસ ખાતરી નથી આપતું, કારણ કે એને વ્યાજના દરના રિસ્કનો ડર સતાવે છે. વ્યાજના દર અને ચોક્કસ વળતરની જોગવાઈએ વિરોધાભાસી અસર ધરાવે છે. બીજા શબ્દોમાં કહીએ તો જ્યારે અર્થતંત્રમાં સમગ્રપણે વ્યાજનો દર વધે છે ત્યારે આ ફન્ડમાંથી મળતા વળતરનું પ્રમાણ ઘટે છે અને વ્યાજનો દર ઓછો થાય છે ત્યારે વળતરનું પ્રમાણ વધે છે. આ પરિસ્થિતિને વ્યાજના દરનું રિસ્ક ગણવામાં આવે છે. આ સંજોગોમાં ર્પોટફોલિયોની એનએવી (નેટ ઍસેટ વેલ્યુ)ને માર્કેટ રેટના રિટર્ન પ્રમાણે સંતુલિત કરવાની પ્રક્રિયાને ‘માર્કિંગ-ટુ-માર્કેટ’ કહેવામાં આવે છે. ફન્ડ મૅનેજરે સતત તેમની એનએવીને માર્ક-ટુ-માર્કેટને આધારે ઍડ્જસ્ટ કરવી પડે છે. બીજા શબ્દોમાં કહીએ તો જ્યારે વ્યાજના દર વધે છે ત્યારે લાંબા ગાળાના ડેટની વૅલ્યુ ઘટે છે અને આનાથી વિરુદ્ધ પરિસ્થિતિમાં આ વૅલ્યુમાં વધારો થાય છે.